Det kom »som et chok« for Abdullah Haras og hans familie, da de i januar modtog breve fra Udlændingestyrelsen om, at de muligvis vil få inddraget deres opholdstilladelser.

For de var begyndt at betragte Danmark som deres land. De havde lært dansk, var kommet i gang med uddannelse og havde fået nye venner. Og så var det Danmark, der via FN’s ordning for kvoteflygtninge selv tilbød familien asyl i 2012.

»De tager os fra Tunesien til Danmark. De lader os være her i fem år. Og så kommer de og siger, vi skal til Somalia. Hvorfor spurgte de så, om vi ville til Danmark?«, spørger 31-årige Abdullah Haras, som bor i Aarhus og studerer til it-ingeniør.